Empire Test Pilots School

Empire Test Pilots' School (ETPS) er en britisk flyskole for testpiloter og flyteknikere / flymekanikere med ansvar for testflyginger for fly med faste vinger og helikoptre. Skolen ligger på flybasen Boscombe Down i Wiltshire, England. Da skolen ble opprettet i 1943 var den den første i sitt slag i verden.

Skolens motto er: «Learn to test; test to learn». (Lær å prøve, prøv for å lære).

Skolen drives av QinetiQ med en langtidskontrakt med det Britiske Forsvarsdepartement.

Historien 
Skolen ble opprettet i 1943 etter et stort antall dødsfall av piloter under utprøvingen av de mange nye flytypene det ble laget prototyper av under krigen. 

21. juni 1943 ble enheten betegnet som «Skolen for prøveflygingsflygere» som var en del av «Utprøvingsanstalten for fly og våpen» ved Boscombe Down. Skolen skulle uteksaminere piloter og teknikere med kunnskap og ferdigheter i uttesting, forskning og utvikling innen flyteknikk og aerodynamikk både innen flyvåpenet og flyindustrien. 

Det første kullet, som begynte sommeren 1943, ble uteksaminert 29. februar 1944. 18 kandidater startet kurset. De fleste kom fra Flyvåpenet (Royal Air Force) og fra sjøforsvarets Flygekorps (The Fleet Air Arm of the Royal Navy). Tre sivile deltagere kom fra flyprodusenten «Bristol Aeroplane Company». Fem av kandidatene sluttet etter en uke siden matematikk-kravene var for høye. Fem av studentene fra det første kullet døde senere under prøveflyginger.

I oktober 1945 flyttet skolen til RAF Cranfield på grunn av rask vekst og plassmangel. Den flyttet igjen i juli 1947 til Farnborough der skolen holdt til i nesten 21 år. I januar 1968 flyttet skolen igjen og kom tilbake til Boscombe Down der den fremdeles holder til.

Fram til 1963 var kursene felles for piloter for fly og helikopter og for flyteknikere / flymekanikere. Siden da er det blitt arrangert egne kurs for helikopterpiloter, og fra 1974 er det egne kurs for flyteknikere/ flymekanikere. Det arrangeres også kortere kurs for andre aktører innen flyging enn de militære.

Denne skolen var den første i sitt slag, men ble raskt etterfulgt av andre skoler som U.S. Air Force Test Pilot School ved Edwards Air Force Base i California i 1944, U.S. Naval Test Pilot School i Maryland i 1945 og EPNER i Frankrike, (École du Personnel Navigant d'Essais et de Réception) in 1946. Andre skoler er siden opprettet i India, (Indian Air Force Test Pilots' School, i Bangalore) og i Japan. Flere av disse skolene har utvekslingsprogrammer som gir studentene mulighet til å teste ut et stort antall flytyper. De amerikanske, franske og britiske skolene er spesielt aktive i slik utveksling for sine studenter.

Flytyper 

  

I 2010 benytter skolen de følgende flytypene: 
 Aérospatiale Gazelle
 Agusta A109E
 British Aerospace 1-11
 BAe Hawk
 Beagle Basset
 Dassault-Breguet/Dornier Alpha Jet
 Hawker Siddeley Andover
 North American Harvard
 Saab JAS 39 Gripen
 Short Tucano
 Westland Lynx
 Westland Sea King

Se også 
 Rotary Wing Test Squadron
 Boscombe Down
 U.S. Air Force Test Pilot School
 United States Naval Test Pilot School
 EPNER

Eksterne lenker 
 
 Service biography of Air Marshal Sir Ralph S. Sorley, K.C.B., O.B.E., D.S.C, D.F.C. (1898–1974)
 ETPS Association website 
 QinetiQ website
 Aircraft & Systems Testing Establishment, The Indian Air Force's flight evaluation and test training school, Bangalore

Flyskoler
Militære skoler